Guvernul a adoptat măsurile corecte pentru a combate efectele crizelor multiple din ultimii ani, declară Marcel Boloș, potrivit Rador Radio România.
Ministrul finanțelor, Marcel Boloș, consideră că decizia agenției de evaluare Fitch, de a menține ratingul României pentru datoriile pe termen lung în valută la BBB- cu perspectivă stabilă, confirmă faptul că guvernul de la București a adoptat măsurile corecte și necesare pentru a combate efectele crizelor multiple din ultimii ani, dar și pentru a asigura sustenabilitatea finanțelor publice.
Ministrul finanțelor a precizat într-un comunicat că reducerea susținută a deficitului bugetar, având drept efect scăderea datoriei publice, dar și micșorarea îndatorării externe, ar putea conduce la îmbunătățirea ratingului de țară.